**Christianskirken** (**Christians Kirke**) var en kirke på Bjørneskjær i Skien (Scheen), oppkalt etter den dansk-norske konge.

Historie
--------

Etter brannen i 1777, hvor den gamle kirke brant ned, fikk professoren og arkitekten Jørgen Henrik Rawert i oppdrag å bygge en ny kirke. Christianskirken ble Rawerts første monumentalverk i Norge. Som forbilde til interiøret, har han brukt den 20 år eldre kirken på Kongsberg.

Det tok over seks år å få bygget kirken. En fordobling av den antatte byggesummen, gjorde at mange av byens borgere var bekymret for at de aldri skulle komme til å få et nytt kirkebygg. Det ble derfor satt en stor innsamlingsaksjon i gang for å redde økonomien.

Bygning og inventar
-------------------

Kirken var bygget som en korskirke med et massivt tårn som midtparti. Den hadde ikke spir, men derimot en tårnhatt kronet av et kors, og sitteplasser til 1176 besøkende. I kirkeskipet lå en rad av pulpiturer som alle vendte mot alter og prekestol. Der fantes vakre vinduer og hvite gardiner med røde frynser og dusker. Foran galleriene sås et gitterverk. Alter, alterbilde, prekestol og orgel var plassert over hverandre. Alterbildet, innkjøpt fra et tysk fyrstelig kabinett, var et maleri forestillende Kristi nedleggelse i graven. Bildet er en kopi av et maleri av Michelangelo Merisi da Caravaggio, hvis original nå henger i den pavelige malerisamling i Roma. Kopien befinner seg i dag i Skien kirke.

På veggene fantes et maleri av Skien i brann og Skien gjenoppbygget. Der var også to våpenskjold, hvorav det ene med kongens monogram og det andre med byens våpen.

Brann
-----

I 1886 brøt det igjen brann ut i byen, og kirken sto ikke til å redde. Døpefonten, laget av billedhuggeren Ole Henriksen ble dog sammen med de hellige kar, brakt i sikkerhet. Det ble også de to forgylte trefigurene *Troen* og *Haabet* – fremstillet av billedskjærer *Jacob Christian Holler* – sammen med det tidligere omtalte alterbilde.

Da brannen var slukket, ble det funnet stumper av smeltet og stivnet metall i ruinene. En av byens urmakere, N.P. Søgaard, fikk den idé å støpe en del av malmen om til smykker i form av små klokker. Et av disse smykkene sendte han til Henrik Ibsen.

Presten Gustav Adolph Lammers var sterkt knyttet til Christianskirken i det gamle Skien. Ibsen, som brukte Lammers som rollemodell for *Brand* fikk stadfestet sin dåp i selvsamme kirke.

De to allegoriske trefigurene, ble i 2014 utlånt fra Telemark Museums kirkesamlinger, til Skien kirke. Her ble de midlertidig oppstillet på hver side av alteret.

* Dåpsengel i marmor, fremstilt av billedhugger Ole Henriksen Fladager til Christianskirken, i dag i Skien kirkeDåpsengel i marmor, fremstilt av billedhugger Ole Henriksen Fladager til Christianskirken, i dag i Skien kirke
* Troen av Jacob Christian Holler, Kirkemuseet på Brekke*Troen* av Jacob Christian Holler, Kirkemuseet på Brekke
* Haabet av Jacob Christian Holler, Kirkemuseet på Brekke*Haabet* av Jacob Christian Holler, Kirkemuseet på Brekke
* Kopi av Caravaggios Kristi nedleggelse i graven, brukt som alterbilde i Christianskirken. Originalen ble opprinnelig fremstilt til Santa Maria i Vallicella i Rom. Kopien ses i dag i Skien kirke.Kopi av Caravaggios Kristi nedleggelse i graven, brukt som alterbilde i Christianskirken. Originalen ble opprinnelig fremstilt til Santa Maria i Vallicella i Rom. Kopien ses i dag i Skien kirke.
* Lysestake i Skien kirke som stammer fra ChristianskirkenLysestake i Skien kirke som stammer fra Christianskirken

Referanser
----------

1. ↑  *Holler, Jacob Christian*, rosekamp.dk. Besøkt 27. juni 2014
2. ↑  «*Låner gamle damer*, varden.no. Besøkt 27. juni 2014». Arkivert fra originalen 4. mars 2016. Besøkt 27. juni 2014.

Kilder
------

* Kullerud, Erik: *Skien kirke 1894-1994*, Skien, 1994
* Borchsenius, J.: *Skien før Branden 1886*, Fabritius & Sønners Forlag, Oslo, 1934

Eksterne lenker
---------------

* (no) «Christianskirken (Skien)». *Kulturminnesøk*. Riksantikvaren – Direktoratet for kulturminneforvaltning.

|  |  |
| --- | --- |
| Oppslagsverk/autoritetsdata | Riksantikvaren kulturminne
 |